Versindaba Pauli Minnaar Archives : Versindaba
Posts Tagged 'Pauli Minnaar'
Andries Bezuidenhout. Digkuns in meubels
Die sofa in die foto hier bo is in 1941 deur die Deense argitek Finn Juhl ontwerp. Die sofa se naam is "digter-sofa", ook bekend as FJ41. Ek weet nie hoekom Juhl dit so genoem het nie. Dit was een van die eerste meubelstukke wat hy ontwerp het. Op hierdie spesifieke sofa (wat onlangs weer deur 'n Deense meubelmaker heruitgereik is, nadat dit vir jare nie vervaardig is nie) sit Pauli Minnaar (links) en Gry Holmskov (regs).
Pauli is 'n Deen van Suid-Afrikaanse afkoms. Ek het hom in 1991 in Grahamstad ontmoet, met die kunsfees daar. Beide van ons was voorgraadse studente. Hy was 'n ingenieurstudent. Ek het nie verwag om ingenieurstudente by kunsfeeste raak te loop nie. Later is hy Engeland toe vir 'n meestersgraad en toe Denemarke toe om 'n doktorsgraad in akoestiese ingenieurswese te voltooi. Hy woon nou al twaalf jaar in Denemarke en slaan soms onwetend oor na Deens in die middel van 'n gesprek wat in Afrikaans gevoer word. Dan sê ek of Irma: "Pauli, jy praat Deens." In sy vrye tyd maak en ontwerp Pauli meubels. Een van sy stukke is al by die Kunsindustrimuseet – waarskynlik die naaste aan korrek vertaal as "Museum vir Industriële Ontwerp" – in Kopenhagen uitgestal. Hy dink Juhl se digter-sofa is die een van die mooiste meubelstukke wat nog ooit ontwerp is.
Gry (uitgespreek Ghruu – "gh" soos in ghoen, brei die "r", en "uu" soos in "uur") is 'n argitek, maar is oorspronklik as kabinetmaker opgelei. Sy ontwerp ook meubels. In Denemarke is dit nie vreemd vir argitekte om meubels te ontwerp nie. Finn Juhl het wêreldberoemd geword vir sy meubels, nie geboue nie. Gry voel argitekte onderskat soms die waarde van handewerk en vakmanskap. 'n Mens moet die vorm van hout met jou hande kan voel. Yuhl se styl word soms "organiese modernisme" genoem, omdat hy modernistiese ontwerp met die vloei en lyne van natuurlike vorme gekombineer het. Gry voel die feit dat baie argitekte nie kan teken nie (rekenaarprogramme doen dit mos), word in hul geboue gereflekteer.
Hier onder is een van Finn Juhl se sketse vir die ontwerp van 'n stoel. Dis nie net die stoel wat vir my mooi is nie, dis ook die sketse self.